I en felles tekstmelding til alle jordens innbyggere beklaget i går den allmektige Gud en feil i skaperverket.

«Hei, sorry folkens! Den lille hudstumpen ytterst på mannens penis – forhuden – den skal ikke være der. Vet ikke hva som skjedde. Hadde dere bare giddet å trimme den? På forhånd takk,» heter det i tekstmeldingen.

Spørsmål

SMS-en utløste en mengde spørsmål fra jorden, noe som førte til at Herren måtte sende en utdypende melding i dag. Skaperen foreslår her at man bare kan skrape «det bort med noe skarpt. Dere finner sikkert noe i kjøkkenskuffen».

«Jeg har også fått mange spørsmål om hvorfor forhuden må bort. Vanligvis skal man ikke stille spørsmål ved mine påbud, men jeg gjør et lite unntak siden dette skyldes en feil fra min side.»

For behagelig

Hovedgrunnen til at Gud ber om hjelp skal være at «tilværelsen med forhud ble noe mer behagelig enn jeg hadde tenkt.» I et av svarene la Han også til at det finnes medisinske grunner for inngrepet.

«Ja, noen leger i USA anbefaler faktisk å fjerne forhuden. Jeg vet selvsagt at omskjæring er omstridt i det medisinske miljøet, men det er altså viktig for meg. Så jeg spør igjen: Gidder dere? Tar toppen 20 min.»

Vårherre beklaget videre at Han ikke fant link til de amerikanske forskningsrapportene, men at Han skulle sende dem i løpet av dagen.

Fornøyd

Leder i det mosaiske trossamfunnet, Ervin Kohn, er fornøyd med budskapet

– Jeg vil nødig være frekk og si «hva var det vi sa?». Men vi har altså mistenkt i flere tusen år at Gud har gjort en bommert. Nå får vi endelig bevist at Han er det rotehuet som vi tror på.